РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/170-15

28. април 2015. године

Б е о г р а д

З А П И С Н И К

 СЕДМЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 23. АПРИЛА 2015. ГОДИНЕ

Седница је почела у 11,10 часова.

 Седници су присуствовали чланови Одбора: Милован Дрецун, Горан Богдановић, Драган Тодоровић, Миодраг Линта, Ненад Митровић, Звонимир Стевић, Синиша Максимовић, Борислав Стефановић, Мирољуб Станковић, Ђорђе Косанић и Злата Ђерић.

Седници Одбора су присуствовали заменици одсутних чланова Одбора: Јовица Јевтић (Драгомир Карић члан), Велибор Стојковић (Момир Стојановић члан), Драгољуб Зиндовић (Миљана Николић члан), проф. др Нинослав Гирић (члан није изабран) и проф. др Марко Атлагић (Зоран Јозић члан).

Седници Одбора није присуствовао Александар Чотрић члан Одбора, нити његов заменик.

Поред чланова Одбора седници су присуствовали и народни посланици: Душан Ступар, Дејан Раденковић, Мирко Крлић, Милан Петрић и Зоран Живковић.

Седници су присуствовали: Марко Ђурић, директор Канцеларије за Косово и Метохију, Дамјан Јовић, заменик директора Канцеларије за Косово и Метохију, Дејан Павићевић, помоћник директора Канцеларије за Косово и Метохију и официр за везу при Мисији Европске уније у Приштини, генерал Драган Владисављевић, вршилац дужности директора Канцеларије за координационе послове у преговарачком процесу са привременим институцијама самоуправе у Приштини, Иван Јакшић и Дејан Ераковић, односи са јавношћу у Канцеларији за Косово и Метохију.

Седници су присуствовали: Срђан Петковић, начелник Косовског округа, Јовица Будурић, начелник Призренског округ и Братислав Николић, председник општине Штрпце.

Седници је присуствовала и Маниша Доиг (Maneesha Doing), представник Канцеларије Уједињених нације у Београду.

 На предлог председника Одбора, једногласно је (14 „за“) усвојен следећи:

Д н е в н и р е д

1. Разматрање Предлога закључка поводом информисања чланова Одбора, о расветљавању и процесуирању одговорних за злочине почињене на КиМ почев од 1998. године, са посебним освртом на злочине над припадницима српског народа и снага безбедности и осталих националних заједница на КиМ и сарадњи надлежних органа Републике Србије са ЕУЛЕКС-ом на том плану, на петој седници, одржаној 5. новембра 2014. године;

 2. Разматрање Извештаја о напретку у дијалогу Београда и Приштине;

3. Р а з н о.

Пре преласка на рад по утврђеном дневном реду, Одбор је једногласно (14 «за») и без примедби усвојио записник Пете седнице Одбора, одржане 5. новембра 2014. године. Такође, Одбор је једногласно (14 «за») и без примедби усвојио записник Шесте седнице Одбора, одржане 18. фебруара 2015. године.

Председник Одбора је подсетио присутне на поштовање права времена, да се говори на седници Одбора, у складу са чланом 75. Пословника Народне скупштине.

Прва тачка дневног реда **- Разматрање Предлога закључка поводом информисања чланова Одбора, о расветљавању и процесуирању одговорних за злочине почињене на КиМ почев од 1998. године, са посебним освртом на злочине над припадницима српског народа и снага безбедности и осталих националних заједница на КиМ и сарадњи надлежних органа Републике Србије са ЕУЛЕКС-ом на том плану, на петој седници, одржаној 5. новембра 2014. године**

 Поводом прве тачке дневног реда, председник је подсетио чланове Одбора да им је Предлог закључка поводом информисања чланова Одбора, о расветљавању и процесуирању одговорних за злочине почињене на КиМ почев од 1998. године, са посебним освртом на злочине над припадницима српског народа и снага безбедности и осталих националних заједница на КиМ и сарадњи надлежних органа Републике Србије са ЕУЛЕКС-ом на том плану, достављен у материјалу за седницу Одбора и путем електронске поште и да је произашао као резултат дискусије чланова Одбора на Петој седници, одржаној 5. новембра 2014. године. Такође је подсетио, да је договорено да се Предлог закључка, уз предходну сагласност председника, изради и достави члановима Одбора и разматра на некој од наредних седница, па с тим у вези је истакао да разматрање Предлога закључка, управо, Одбор чини на данашњој седници.

 Поводом ове тачке дневног реда није било дискусије.

 Одбор је једногласно (14 «за») прихватио Предлог закључка.

Председник је обавестио да се усвојени Закључак, ради упознавања и информисања, доставља Влади Републике Србије и Тужилаштву за ратне злочине.

Друга тачка дневног реда – **Разматрање Извештаја о напретку у дијалогу Београда и Приштине**

Уводно излагање изнео је Марко Ђурић, директор Канцеларије за Косово и Метохију и том приликом је представио полугодишњи Извештај о спровођењу Бриселског споразума, као и полугодишњи Извештај о активностима које обухватају процес дијалога и нормализацију односа Београда и Приштине. Такође је указао да су у Извештају сабрани аргументи српске стране, како би се домаћој и међународној јавности показала истина да је Република Србија испунила све обавезе које је преузела на себе у периоду и до 2012. године и у периоду од 2012. године, кроз процес дијалога Београда и Приштине. Посебну пажњу је усмерио на главне проблеме које постоје у процесу нормализације односа Београда и Приштине и то: да је у разговорима од стране Приштине напуштена динамика, утврђена планом спровођења Бриселског споразума, затим одсуство лидерства или вођства од стране међународних организација у решавању конкретних проблема на терену од којих зависи живот и безбедност српских и других заједница на Косову и Метохији, као и то да приштинска страна настоји да у свако питање покуша да провуче питање суверенитета тј. питање статуса јужне Покрајине. Током представљања Извештаја укратко је говорио о споразуму о правосуђу, о спроведеним локалним изборима на просторима Косова и Метохије, о усвајању новог буџета од стране скупштина општина на северу Косова и Метохије (градоначелници ће имати право да формирају листе запослених у просвети и здравству, који ће бити у покрајинском буџетском систему, тј. здравствени и просветни радници, српске националности, као и радници који раде у здравственим и просветним институцијама, које функционишу по српском систему, наставиће да плате примају искључиво из Републике Србије, док ће они који раде у институцијама чији је оснивач Приштина и у којима су већина корисници и радници Албанци, плате ће наставити да примају из Приштине, а док ће формирање Заједнице српских општина у том смислу бити од помоћи и користи), затим говорио је и о енергетици, о телекомуникацијама, о спровођењу обавеза произашлих из техничких споразума (катастар, матичне књиге, царински печат, универзитетске дипломе, интегрисано управљање прелазима), о чињеници да је Приштина у скупштинску процедуру уврстила Предлог закона о верификацији имовине, затим и о осталим питањима као што је фукционисање Развојног фонда за север Косова и Метохије, осигурање возила, о Парку мира на мосту у Косовској Митровици, о проблему у динамици спровођења Споразума о цивилној заштити, о споразумима и дијалогу привредних комора, о успостављању авио-линије Београд-Приштина, о оснивању међународног суда идр.Посебно је нагласио да ће Република Србија наставити да финансира и да функционише кроз здравство и образовање на целој територији Косова и Метохије.

У дискусији су учествовали чланови и заменици чланова Одбора Милован Дрецун, Борислав Стефановић, Звонимир Стевић, Марко Атлагић и Марко Ђурић, директор Канцеларије, Драган Владисављевић, вршилац дужности директора Канцеларије за координационе послове у преговарачком процесу са привременим институцијама самоуправе у Приштини, Дамјан Јовић, заменик директора Канцеларије за Косово и Метохију, као и Милан Петрић, народни посланик.

У току дискусије чланови и заменици чланова Одбора су похвалили Извештај, уз оцену да је детаљан, свеобухватан и да представља добру и позитивну праксу за убудуће, као и да је користан за спољнополитичку позицију Републике Србије. Разговарајући о Извештају, посебно је истакнута континуирана опструкција Приштине, у примени онога што је договорено, односно операционализацији Бриселског споразума, у односу на Београд, са наметнутим кључним питањем, којим механизмима Република Србија може да утиче на Приштину да примењује договорене споразуме. Посебан акценат, чланови Одбора су током дискусије, ставили на формирање Заједнице српских општина, уз мишљење да надлежности Заједнице морају да обухвате за живот значајна питања народа на Косову и Метохији. Такође, било је и речи о осталим питањима и проблемима као што су нестала лица, радно-правни статус Срба са простора Косова и Метохије, здравство (недостатак лекова за пружање минималне здравствене заштите), просвета (нпр. високо образовање - реизбор декана на универзитететима на Косову и Метохији), српска имовина и предузећа на територији Косово и Метохија (нпр. Трепча), услови повратка српске листе у косовску владу и скупштину, катастар, енергетика и телекомуникација.

Изнети су поједини примери који се дешавају на територији Косова и Метохије, као што су: ширење гласина за стварањем тзв. «Велике Албаније, интезивно исељавање Срба са простора Косова и Метохије и куповина српских кућа и имања од стране Албанаца, најава демострација, преко друштвених мрежа и дељење летака, које имају масовни и рушилачки карактер од стране Албанаца, ширење и пласирање дезинформација на Косову и Метохији од појединаца. Било је и осврта на покретање авио–линије Београд–Приштина односно предлог да исти авион ЕР Србија лети и од Приштине до Цириха, уз констатацију да би то било од велике користи за српску авио компанију, у смислу профитабилности, како на економском плану, тако и на и бољој саобраћајној повезаности.

У дискусији је предложено, да би било добро и корисно да Канцеларија добије контролну улогу свих буџетских прилива односно да постоји контрола средства које Република Србија уплаћује на Косову и Метохији, као и да се изврши прецизна регистрација и направи списак људи који добијају новац из буџета Републике Србије, и по ком основу, а нарочито по питању социјалних потреба.

Када је реч о средствима у буџету која се одвајају за Косово и Метохију, о начинима на који се управља тим средствима, истакнуто је да је у предходном периоду била добра сарадњу великог дела државних органа и институција, великог дела министарстава, уз оцену да је то добра пракса са којом треба да се настави и у будућности. Истовремено је изнето и очекивање да ће се у наредном периоду размотрити како да се још ефикасније управља институцијама и средствима на Косову и Метохији, како би се повећала ефикасност, а смањила могућност за евентуалне злоупотребе.

Народни посланик Борислав Стефановић, члан Одбора је током дискусије иницирао да би било добро да Канцеларија упозна или информише народне посланике или чланове Одбора, односно достави Одбору на разматрање Нацрт статута заједнице српских општина. Са овом иницијативом сложио се и председник Одбора и указао да седница, на којој би се члановима Одбора презентовао Нацрт статута, може бити и затворена за јавност. Констатовао је да би се, на тај начин, успоставила пракса да Одбор буде најинформисаније тело о свему шта се догађа на Косову и Метохији. С тим у вези, Марко Ђурић, директор Канцеларије је прихватио наведену иницијативу и изразио очекивање у погледу њене реализације.

Чланови Одбора су током дискусије поставили питања која су произашла из Извештаја и то:

- да ли народни посланици и грађани Републике Србије могу да се упознају са Нацртом статута Заједнице српских општина, и ако могу, на који начин то могу да остваре, имајући у виду да је Нацрт статута српска стране предала другој (албанској) страни;

- како Влада Републике Србије види Заједницу српских општина, уз констатацију да су све наде српског становништва на Косову и Метохију уперене у формирање Заједнице, као и то какав став се очекује од Европске уније на то, да Заједница српских општина није невладина организација;

 - шта се очекује од формирања Заједнице српских општина, који ће бити извори финансирања Заједнице, као и да ли ће се њеним формирањем српском становништву на Косову и Метохији обезбедити и сачувати радна места;

- полазећи од изнете чињенице да ће Република Србија да финансира здравство и образовање на целој територији Косова и Метохије, отворило се питање какав ће бити статус школа и здравствених центара у енклавама и на северу Косова и Метохије, по ком систему ће радити, где ће им бити отворен рачун, ко ће им исплаћивати лични доходак, као и да ли ће плате имати додира са Заједницом српских општина, односно какав се механизам фукционисања и реализације очекује;

- какав став се очекује од посланика Српске листе, на најављени Предлог Закона о верификацији имовине у косовској скупштинској расправи, као и да ли се, преко тог Предлога закона, на неки начин, условљава њихов повратак у скупштину Косова;

- докле се стигло са тзв. уклопљавањем или стављањем структуре цивилне заштите у друге институције Косова и Метохије;

- у којој мери Република Србија може да утиче на привреднике из централне Србије да отворе поједине погоне на Косову и Метохији.

На постављена питања одговарао је Марко Ђурић, директор Канцеларије за Косово и Метохију и том приликом детаљније прецизирао поједине области и делове из Извештаја, а који су произашли из дискусије чланова Одбора. Захвалио се на изнетим похвалама за поднети Извештај као и на конструктивној дискусији, предлозима и мишљењу.

Такође, на питања су одговоре дали и Драган Владисављевић, вршилац дужности директора Канцеларије за координационе послове у преговарачком процесу са привременим институцијама самоуправе у Приштини и Дамјан Јовић, заменик директора Канцеларије за Косово и Метохију.

На крају дискусије, а на предлог председника, Одбор за Косово и Метохију је једногласно (13 «за») и на основу члана 59. Пословника Народне скупштине усвојио следећи

И З В Е Ш Т А Ј

Одбор за Косово и Метохију је једногласно одлучио да прихвати Извештај о напретку у дијалогу Београда и Приштине (15 Број 02-1097/15 од 22. априла 2015. године) који је поднела Канцеларија за Косово и Метохију.

 Председник је обавестио, да ће Одбор, ради упознавања, Извештај поднети Народној скупштини.

**Напомена:** народни посланик Драгољуб Зиндовић, заменик члана, није могао да гласа електронским путем због техничког проблема, у електронском систему његове електронске јединице, приликом приступања изјашњавању. Председник Одбора је констатовао да је Драгољуб Зиндовић гласао „за“ прихватање Извештаја, дизањем руке, јер његова електронска јединица није функционисала.

Трећа тачка дневног реда – **Р а з н о**

 Поводом ове тачке дневног реда није било предлога ни дискусије.

 Седница је завршена у 13,00 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Јелена Ђорић мр Милован Дрецун